**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL klaipėdos miesto savivaldybės tarybos 2016 m. gruodžio 22 d. sprendimo Nr. T2-296 „DĖL PRIĖMIMO Į KLAIPĖDOS MIESTO SAVIVALDYBĖS BENDROJO UGDYMO MOKYKLAS TVARKOS APRAŠO PATVIRTINIMO“ PAKEITIMO“ PROJEKTO**

**1. Projekto rengimą paskatinusios priežastys.**

Šis sprendimo projektas parengtas, siekiant patikslinti Priėmimo į Klaipėdos miesto savivaldybės bendrojo ugdymo mokyklas tvarkos aprašą, patvirtintą Klaipėdos miesto savivaldybės tarybos 2016 m. gruodžio 22 d. sprendimu Nr. T2-296 (toliau – Aprašas), atsižvelgiant į pasikeitusias Lietuvos Respublikos švietimo ir mokslo ministro patvirtintas priėmimo į bendrojo ugdymo mokyklas (toliau – mokyklos) nuostatas bei Klaipėdos miesto savivaldybės (toliau – Savivaldybė) mokyklų vadovų siūlymus dėl priėmimo procesų tobulinimo.

**2. Parengto projekto tikslai ir uždaviniai.**

Sprendimo projekto tikslas – užtikrinti skaidrią, patikimą ir teisės aktus atitinkančią priėmimo į mokyklas tvarką, uždavinys – pakeisti Aprašą ir jį išdėstyti nauja redakcija.

**3. Kaip šiuo metu yra teisiškai reglamentuojami projekte aptarti klausimai.**

Šis sprendimo projektas parengtas, vadovaujantis Lietuvos Respublikos švietimo ir mokslo ministro 2017 m. lapkričio 16 d. įsakymu Nr. V-884 „Dėl švietimo ir mokslo ministro 2004 m. birželio 25 d. įsakymo Nr. ISAK-1019 „Dėl Priėmimo į valstybinę ir savivaldybės bendrojo ugdymo mokyklą, profesinio mokymo įstaigą bendrųjų kriterijų sąrašo patvirtinimo“ pakeitimo“, Lietuvos Respublikos švietimo ir mokslo ministro 2017 m. vasario 13 d. įsakymu Nr. V-78 „Dėl švietimo ir mokslo ministro 2005 m. balandžio 5 d. įsakymo Nr. ISAK-556 „Dėl Nuosekliojo mokymosi pagal bendrojo ugdymo programas tvarkos aprašo patvirtinimo“ pakeitimo“.

**4. Kokios numatomos naujos teisinio reglamentavimo nuostatos ir kokių rezultatų laukiama.**

Šiuo sprendimo projektu, atsižvelgus į pasikeitusias teisines nuostatas ir mokyklų vadovų siūlymus, Apraše: 1) tikslinami į pirmąsias klases vienais metais anksčiau priimamų vaikų, specialiųjų ugdymosi poreikių turinčių mokinių, iš užsienio atvykusių asmenų ir asmenų, baigusių užsienio valstybės ar tarptautinės organizacijos ugdymo programą bei kitų savivaldybių teritorijose gyvenančių asmenų priėmimo į Savivaldybės mokyklas principai; 2) Savivaldybės administracijos direktoriui suteikiama teisė nustatyti prašymų mokytis kitais mokslo metais pateikimo pradžią (tikslingiausia būtų viena iš mokinių žiemos atostogų (2018 m. vasario 19–23 d.) dienų) ir prireikus datą keisti; 3) nustatomi registruotu laišku gautų prašymų įregistravimo mokyklose terminai; 4) numatomi konkretesni mokyklų veiksmai, kai pageidaujančiųjų mokytis yra daugiau nei mokymosi vietų arba kai vykdomas priėmimas į laisvas vietas pavienio priėmimo metu; 5) apibrėžiami priėmimo į netradicinio ugdymo (sporto) klases bei priėmimo į kitas netradicinio ugdymo klases, atsižvelgus į mokyklų organizuojamus priimamų asmenų motyvacijos mokytis mokyklose įvertinimo rezultatus, kriterijai, jeigu norinčiųjų yra daugiau nei laisvų vietų (Apraše vadinama nauja sąvoka „motyvacijos vertinimas“); 6) nustatomi Savivaldybės mokinių priėmimo komisijos nenumatytiems priėmimo atvejams nagrinėti sudarymo, darbo organizavimo, pareiškėjų informavimo principai ir įgaliojimai; 7) atlikti kiti su aukščiau išvardintais pakeitimais susiję ar redakcinio pobūdžio patikslinimai.

Priėmus šį sprendimą, Aprašas atitiks teisės aktus ir bus padidintas priėmimo į mokyklas aiškumas bei skaidrumas.

**5. Galimos neigiamos priimto sprendimo pasekmės ir kokių priemonių reikėtų imtis, kad tokių pasekmių būtų išvengta.**

Šio sprendimo įgyvendinimo neigiamų pasekmių nenustatyta.

**6. Jeigu sprendimui įgyvendinti reikia kitų teisės aktų, – kas ir kada juos turėtų parengti, šių aktų metmenys.**

Šiam sprendimui įgyvendinti reikia kitų teisės aktų: 1) Savivaldybės administracijos Ugdymo ir kultūros departamento Švietimo skyrius ne vėliau kaip iki 2018 m. sausio 2 d. parengs ir pateiks tvirtinti Savivaldybės administracijos direktoriaus įsakymo projektą „Dėl prašymų mokytis kitais mokslo metais priėmimo mokyklose pradžios“; 2) Savivaldybės administracija ne vėliau kaip iki prašymų mokytis kitais mokslo metais priėmimo mokyklose pradžios parengs ir pateiks tvirtinti Klaipėdos miesto savivaldybės tarybos 2016 m. gruodžio 22 d. sprendimo Nr. T2-297 „Dėl aptarnavimo teritorijų Klaipėdos miesto savivaldybės bendrojo ugdymo mokykloms priskyrimo“ pakeitimą; 3) Savivaldybės administracija ne vėliau kaip iki 2018 m. kovo 31 d. parengs ir pateiks tvirtinti sprendimo projektą dėl klasių ir mokinių skaičiaus mokyklose 2018–2019 mokslo metams nustatymo; 4) Savivaldybės administracijos Ugdymo ir kultūros departamento Švietimo skyrius iki asmenų priėmimo į mokyklas pradžios parengs ir pateiks tvirtinti Savivaldybės administracijos direktoriaus įsakymo projektą dėl Savivaldybės mokinių priėmimo komisijos sudarymo; 5) mokyklų, kuriose pagal poreikį bus vykdomi priimamų asmenų motyvacijos vertinimai, vadovai ne vėliau kaip 20 kalendorinių dienų iki priėmimo vykdymo pradžios parengs, su Savivaldybės administracijos Ugdymo ir kultūros departamento Švietimo skyriumi suderins ir savo įsakymais patvirtins Priimamų mokinių motyvacijos vertinimo tvarkos aprašus.

**7. Kiek biudžeto lėšų pareikalaus ar leis sutaupyti projekto įgyvendinimas (pateikiami įvertinimai artimiausiems metams ir tolesnei ateičiai), finansavimo šaltiniai.**

Šiam sprendimo projektui įgyvendinti papildomų lėšų nereikia.

**8. Sprendimo projekto rengimo metu atlikti vertinimai ir išvados, konsultavimosi su visuomene metu gauti pasiūlymai ir jų motyvuotas vertinimas (atsižvelgta ar ne).**

Sprendimo projekto rengimo metu, atsižvelgta į mokyklų vadovų siūlymus. Projektą vertino Savivaldybės administracijos specialistai, Savivaldybės administracijos direktoriaus 2016 m. spalio 13 d. įsakymu Nr. AD1-3127 sudarytos darbo grupės, kurios sudėtyje buvo Savivaldybės tarybos, administracijos, mokyklų, Lietuvos švietimo įstaigų profesinės sąjungos atstovai, nariai. Konsultuotasi su Lietuvos Respublikos švietimo ir mokslo ministerijos specialistais.

**9. Sprendimo projekto autorius ar autorių grupė, sprendimo projekto iniciatoriai.**

Šio sprendimo projekto rengimą inicijavo mokyklų vadovai, rengė Savivaldybės administracijos Ugdymo ir kultūros departamento Švietimo skyriaus vyr. specialistė A. Andrašūnienė.

**10. Kiti reikalingi pagrindimai ir paaiškinimai.**

Nėra.

PRIDEDAMA:

1.Teisės akto, nurodyto sprendimo projekto įžangoje, išrašas, 1 lapas.

2. Priėmimo į Klaipėdos miesto savivaldybės bendrojo ugdymo mokyklas tvarkos aprašo, patvirtinto Klaipėdos miesto savivaldybės tarybos 2016 m. gruodžio 22 d. sprendimu Nr. T2-296 „Dėl Priėmimo į Klaipėdos miesto savivaldybės bendrojo ugdymo mokyklas tvarkos aprašo patvirtinimo“, lyginamasis variantas, 10 lapų.

Švietimo skyriaus vedėja Laima Prižgintienė